PARLAMENTUL ROMÂNIEI
	   Comisia pentru agricultură, silvicultură, industrie alimentară şi servicii  specifice
	                       Bucureşti,18 .10 .2006
                       Nr.24/557


RAPORT

asupra propunerii legislative pentru completarea art.49 din Legea nr.26/1996 – Codul silvic
În conformitate cu prevederile art.95 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice a fost sesizată spre dezbatere pe fond cu propunerea legislativă pentru completarea art.49 din Legea nr.26/1996 – Codul silvic, transmisă cu adresa nr.Pl. x 648  din 11 septembrie  2006 şi înregistrată sub nr.24/489/12.09.2006. 

La întocmirea raportului, Comisia a avut în vedere avizul favorabil al Consiliului Legislativ, punctul de vedere negativ al Guvernului, avizul negativ al Comisiei pentru administraţie publică, amenajarea teritoriului şi echilibru ecologic, avizul negativ al Comisiei juridice, de disciplină şi imunităţi şi avizul negativ al Comisiei pentru buget, finanţe şi bănci.

 Propunerea legislativă are ca obiect de reglementare modificarea art.49 din Legea nr.26/1991 Codul silvic, cu modificările şi completările ulterioare.
Prin proiect se propune instituirea unei taxe reprezentând 10% din valoarea încasată a masei lemnoase exploatate şi vândute, care urmează să fie plătită la prima unitate administrativ-teritorială tranzitată de mijloacele de transport la ieşirea din zona forestieră, în condiţiile în care transportul lemnului se face pe drumurile comunale şi străzile localităţilor rurale.
Propunerea legislativă pentru completarea art.49 din Legea nr.26/1996 – Codul silvic face parte din categoria legilor organice, potrivit prevederilor art.73 din Constituţia României, republicată.

La dezbaterea propunerii legislative a participat ca invitat, în conformitate cu prevederile art.54 şi 55 din Regulamentul Camerei Deputaţilor, republicat, domnul István Töke, secretar de stat în cadrul Ministerului Agriculturii, Pădurilor şi Dezvoltării Rurale. 

La lucrările comisiei au fost prezenţi 25 de deputaţi, din totalul de 25 de membri ai comisiei.

Propunerea legislativă a fost respinsă cu majoritate de voturi, înregistrându-se 16 voturi pentru respingere şi 9 voturi împotriva respingerii, în şedinţa din 17.10.2006, din următorul motiv:
· Pentru întreţinerea şi repararea drumurilor şi străzilor locale există deja prevederi legale – Ordonanţa Guvernului nr.43/1997 privind regimul drumurilor , republicată, cu modificările şi completările ulterioare.
Propunerea legislativă a fost respinsă de Senat în şedinţa din 6 septembrie 2006.

Propunerea legislativă, potrivit art.75 alin.(1) şi (3) din Constituţia României, republicată, şi art.92 alin.(9) pct.2 din Regulamentul Camerei Deputaţilor, republicat este de competenţa decizională a Camerei Deputaţilor.

